Uyasolwa Umlayo weZEC Ofuna Ubufakazi Ukuze Umuntu Abhalisele Ukuvota
Amabandla aphikisayo asesole umlayo oyethulwe yikomishini yezokhetho othi abantu wemadolobheni kumele aveze ubufakazi balapho ahlala khona ukuze enelise ukubhalisela ukuvota.
WASHINGTON DC — Abenhlanganiso ezizimeleyo labamabandla aphikisayo sebesole umlayo osuyethulwe yikomishini yezokhetho othi abantu abahlala emadolobheni kumele baveze ubufakazi balapha abahlala khona ukuze benelise ukubhalisela ukuvota. Ubufakazi lobu buvame ukuba yincwadi yembadala yefoni, amagetsi lokunye elekheli yendlu umuntu ahlala kuyo. IZimbabwe Electoral Commission (ZEC) ithi ongelabufakazi lobu kasoze enelise ukubhalisa, okutsho ukuthi lokuvota kasoze avunyelwe. Kodwa inhlanganiso ezimeleyo, iZimbabwe Election Support Network (ZESN) ithi udubo yikuthi abantu abanengi abahlala emadolobheni ngamaloja njalo kabalazo incwadi ezifakaza ukuthi bahlala ngaphi. Ngokunjalo, iZESN ithi abantu abanengi kabasoze benelise ukubhalisela ukuvota. Le yimbono esekelwe ngumsekeli wesikhulumeli seMDC-T uNkosazana Thabitha Khumalo. “Nxa sikhangela indlela abantu abahlala ngayo, lokuthi abantu abanengi badilizelwa izindlu zabo yiZanu PF, inengi kalisoze libhalise ngoba kalisoze libuthole ubufakazi,” kutsho uMaKhumalo. Amazwi akhe agcizelelwe ngumabhalane obona ngokuqoqwa kwenhlelo zeMDC ekhokhelwa nguMnu Welshman Ncube uNkosikazi Rita Ndlovu. UMaNdlovu utshele iStudio 7 ukuthi le yimizamo kahulumende weZanu PF yokwenqabela uzulu wemadolobheni ukuvota ngoba esekela amabandla aphikisayo esikhathini esinengi.